## **RIBIČKA PRIČA**

Opet sam tu. U svojoj Rogoznici. Osjećam da sam kod kuće. Čim završi škola, pakiram kofere i cijelo ljeto provodim u ovom malom dalmatinskom mjestu. More, sunce, sol, valovi, stijene, ribe i vjetrovi, sve sam to jednostavno ja. Osjećam da tu pripadam. Sjedim na svojoj omiljenoj stijeni i gledam očaravajući zalazak sunca. Sjajna kugla polako gubi svoju snagu i tone u mračno plavetnilo. Slabašni valovi dodiruju mi prste na nogama i svojim ritmičkim milovanjem umiruju me na kraju dana. U daljini idilična slika. Ribar u svojoj barci. Baca mrežu nadajući se dobrom ulovu. Vadim mobitel i okidam sliku.

Stigli smo prije nekoliko dana. Odmah smo čuli da se u mjestu događaju strašne stvari. More je u posljednja dva tjedna izbacilo dva trupla. Bili su to mladi turisti i o njima sada kolaju različite priče. Mještani sumnjaju da se pojavio serijski ubojica, ali policija uporno šuti i ne želi ništa komentirati. Panika se polako širi mjestom i svi su nervozni jer sve više turista otkazuje rezervacije. Susjed Stevo o svemu nas je iscrpno izvijestio čim smo stigli. Narugao se policiji jer još ništa nisu otkrili. U jednom trenutku učinilo mi se da mu je jako dosadno u životu jer je iznio previše detalja u vezi s cijelim slučajem, ali bio sam vrlo umoran i jedva sam čekao da ode kako bismo se mogli raspakirati. Kada je susjed nakon dvije karlovačke napokon otišao, tata se našalio da moramo biti oprezni jer se ubojica možda skriva u našoj spavaćoj sobi. Noseći kofere mama je sva rastrojena srušila vazu, a kada ju je tata u šali zgrabio za nogu dok se penjala stepenicama, izletjela je iz kuće urlajući. Kasnije nije htjela ući u kuću sve dok tata nije pregledao svaki kutak. Kada sam napokon mrtav umoran legao u krevet, čuo sam kako se vrata moje sobe polako otvaraju uz čudne zvukove. Sakrio sam se pod deku i srce mi je ubrzano počelo kucati. Čuo sam teške korake kako se približavaju mom krevetu. U panici počeo sam se derati: „Ubojica, ubojica!“ Zatim sam začuo mamin smijeh. Izgleda da nije samo ona pala na tatine fore.

Danju se kupamo i odmaramo, a navečer se zabavljamo s prijateljima. Mama se počela žaliti da je opet natukla kile koje je cijelu zimu skidala vježbajući. Tata se šalio te joj je rekao kako ne treba uvijek ona prva početi, a zadnja završiti s jelom. Glavna tema razgovora bio je „Ubojica iz zaljeva“ kako smo ga mi nazvali, ali ništa pametno nismo smislili. Kako novih trupala nije bilo, sve smo ga rjeđe spominjali. Dani brzo prolaze kada ti je lijepo. Mamin i tatin godišnji već je pri kraju. Oni se spremaju kući, a doći će baka s kojom ću provesti ostatak praznika. Mamu već trese putna groznica i ujeda. Da joj se maknemo s puta, tata i ja odlazimo pecati. Nadamo se da ćemo upecati finu ribicu za večeru.

Smjestili smo se na naše uobičajeno mjesto. Sat vremena nismo imali ni griza i počeli smo se dosađivati. Tata je opet zbijao šale na račun „Ubojice iz zaljeva“. Rekao je kakve smo danas sreće da bismo mogli upecati samo novo truplo. U tom trenutku osjetio sam da se nešto zakačilo za udicu. Srce mi je luđački počelo kucati. Nadao sam se da ću uspjeti upecati veliku lijepu ribu kako bih razveselio mamu, ali to što je zatim uslijedilo, bilo je strašno. Bio je to prvi stvarni mrtvac kojeg sam vidio u životu. Nikada neću zaboraviti taj prizor. To blijedo lice, otvorene, vodene oči koje zure u mene i smiješak razvučen udicom. Upecao sam novu žrtvu „Ubojice iz zaljeva“. Tata je pozvao policiju i u sljedećih pola sata cijela je plaža vrvjela policajcima, specijalcima i forenzičarima, a uokolo su se motali i znatiželjnici. Policija nas je detaljno ispitala, ali imao sam osjećaj da im nisam od koristi. Samo je puka nesreća bila što sam zakačio udicom truplo za usnicu. U daljini sam vidio susjeda Stevu kako slika mobitelom uokolo. To mi se učinilo sumnjivim, ali nisam imao vremena razmišljati o tome jer je u tom trenutku dojurila mama i kad nas je ugledala počela je nekontrolirano plakati i grliti nas. Ne moram uopće naglasiti da tu noć nisam baš puno spavao. Kad god bih zaklopio oči, vidio sam to blijedo lice pred sobom. Sljedećeg dana opet nas je posjetila policija. Glavni policajac gospodin Šimić nas je obavijestio da je žrtva u vodi bila najmanje sedam dana i da je bačena iz barke na otvorenom moru. U taj tren sjetio sam se susjeda Steve i njegovog slikanja. Izvadio sam svoj mobitel i pokazao gospodinu Šimiću sliku koju sam uslikao prije sedam dana kada sam sjedio na stijeni. Policija je uzela moj mobitel i pomno istražila sliku. Kada su proučili detalje, na slici se jasno vidio susjed Stevo kako baca truplo u more. Za nekoliko sati susjed Stevo je završio u zatvoru i sve je priznao. Saznali smo da je puno novaca uložio u uređenje apartmana, ali turisti su ga svojim ponašanjem i prohtjevima izluđivali te je pukao. Namamio bi ih na svoju brodicu obećanjem da će ih malo provozati, a kada bi stigli na otvoreno more zadavio bi ih golim rukama. Ne zna se koliko bi još turista ubio da nije bilo moje slike.

Mama i tata su morali otići kući, a kada je stigla baka i kada sam joj sve ispričao, nije mogla vjerovati da je susjed Stevo s kojim je svako jutro pila kavu to mogao učiniti. U jednom trenutku rekla je: „Jadan Stevo, sada će ostatak života provesti u ludnici.“ Ja sam na to samo dodao: „Jadan ja jer više nikada u životu neću pecati.“

**Maksim Šenjug, 8.razred**

**Osnovna škola Bedekovčina, Bedekovčina**

**Mentor: Marko Valec**